Madhara ya kuchafua mazingira

MATHARA YA KUCHAFUA MAZINGIRA
   
Mazingira ni mambo yote yanayomhusu na kumzunguka binadamu kama vile ardhi, mito, maziwa, bahari na hewa inayomzunguka. Wakati huu ambao idadi ya watu duniani inazidi kuongezeka, mataifa yamekuwa na ongezeko la viwanda. Mazingira yamekuwa yakiathirika pakubwa. Mbinu duni za kilimo husababisha mmomonyoko wa udongo na hatimaye kuathiri mazingira.Ufugaji wa mifugo wengi katika kipande kidogo cha ardhi hugeuza sehemu yenye rutuba kuwa jangwa. Uvuvi katika maeneo ambayo samaki huzaliana kwa wingi, hupunguza idadi ya samaki baharini.

Mojawapo ya tishio kubwa kwa mazingira ni uchafuzi. Uchafuzi wa aina yoyote huathiri mazingira. Watu wengi hufikiri kuwa uchafuzi wa mazingira hufanyika tu kwenye nchi ambazo zina viwanda vingi. Ni wazi kuwa uchafuzi huo ni mkubwa katika nchi hizo kuliko nchi zingine. Uchafuzi hufanyika pia katika mito. Maji ya mito huwa na sumu nyingi kiasi cha kwamba wanyama wa majini hufa na hatimaye kusombwa hadi baharini. Ni kweli kwamba uchafuzi huu wa maji haukuwa mwingi hapo awali, lakini si kwamba haupo. 

Wakulima wanahimizwa kulima kwa dawa mbalimbali za kilimo. Baadhi ya dawa hizi zinazowekwa mashambani husombwa na maji ya mvua na kusafirishwa hadi mitoni. Dawa hizi zifikapo mitoni, husaidia kukuza mimea ambayo huzuia mwendo wa maji na wanyama kuishi kwa usalama.

Kufikia hapo tumejadili uchafuzi wa maji. Hata hivyo, lazima ikumbukwe kuwa kuna uchafuzi wa hewa, hasa katika nchi zilizoendelea na zenye viwanda vingi. Idadi kubwa ya magari hutoa moshi mwingi wenye sumu katika hewa. Ni wazi kuwa tatizo hili limekuwa kubwa kiasi cha kwamba baadhi ya nchi zimepitisha sheria kuzuia uchafuzi wa aina zote.

Hata hivyo Sheria hizo zinaweza tu kutekelezwa kitaifa. Waziri wa mazingira hutekeleza kazi yake kwenye ngazi za kitafa. Kunayo mashirika ya kimataifa ambayo yanahusika na mambo ya kutunza mazingira.Mashirika hayo haywezi kuamuru serikali za nchi mbalimbali kuhusu aina za sheria zinazopaswa kupitisha, bali hushauri na kueleza hatari za kuchafua mazingira na jinsi ya kujiepusha na athari hizo. Kwa njia hiyo, waziri wa mazingira hufanya nchi kuwa mahali pazuri pa kuishi.